PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/042	Bratislava 23. mája 2008	

	Protimonopolný úrad Slovenskej republiky, odbor koncentrácií v správnom konaní č. 0026/OK/2008 začatom dňa 07.04.2008 na základe oznámenia koncentrácie podnikateľom Sony Pictures Entertainment Inc. so sídlom 10202 West Washington Blvd., Culver City, Kalifornia, Spojené štáty americké prostredníctvom JUDr. Petra Oravca, advokáta so sídlom Laurinská 12, 811 01 Bratislava, vo veci koncentrácie podnikateľov Sony Pictures Entertainment Inc. so sídlom 10202 West Washington Blvd., Culver City, Kalifornia, Spojené štáty americké a 2waytraffic N.V. so sídlom Middenweg 1, 1217 HS Hilversum, Holandsko

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom Sony Pictures Entertainment Inc. so sídlom 10202 West Washington Blvd., Culver City, Kalifornia, Spojené štáty americké nad podnikom podnikateľa 2waytraffic N.V. so sídlom Middeweg 1, 1217 HS Hilversum, Holandsko prostredníctvom podnikateľa 2JS Productions B.V. so sídlom Fred.Roeskestraat 123, 1076 EE Amsterdam, Holandsko, na základe Zmluvy o predaji a kúpe uzatvorenej dňa 12.03.2008 medzi 2JS Productions B.V. so sídlom Fred.Roeskestraat 123, 1076 EE Amsterdam, Holandsko ako kupujúcim; Atharva Investments II B.V. a Grupo Contedidos B.V. ako predávajúcimi; Cornelisom Abrahamsom a Tacom Ketelaarom ako zmluvnými stranami a CPT Holdings, Inc. so sídlom 10202 West Washington Blvd., Culver City, Kalifornia 90232, Spojené štáty americké ako ručiteľom.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 07.04.2008 doručené faxom zaevidovaným pod č. 1377/2008 a dňa 08.04.2008 doplnené listom oznámenie koncentrácie podľa § 10 ods. 9 zákona         č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších orgánov v znení neskorších orgánov (ďalej len „zákon“) spoločnosťou Sony Pictures Entertainment Inc. so sídlom 10202 West Washington Blvd., Culver City, Kalifornia, Spojené štáty americké (ďalej len „SPE“) prostredníctvom JUDr. Petra Oravca, advokáta so sídlom Laurinská 12, 811 01 Bratislava (ďalej len „právny zástupca“), ktorá spočíva v získaní nepriamej kontroly spoločnosťou SPE nad podnikom spoločnosti 2waytraffic N.V. so sídlom Middenweg 1, 1217 HS Hilversum, Holandsko (ďalej len „2waytraffic“) prostredníctvom spoločnosti 2JS Productions B.V. so sídlom Fred.Roeskestraat 123, 1076 EE Amsterdam, Holandsko (ďalej len „2JS Productions“), na základe Zmluvy o predaji a kúpe uzatvorenej dňa 12.03.2008 medzi 2JS Productions ako kupujúcim; Atharva Investments II B.V. a Grupo Contedidos B.V. ako predávajúcimi; Cornelisom Abrahamsom  a Tacom Ketelaarom ako zmluvnými stranami a CPT Holdings, Inc. so sídlom 10202 West Washington Boulevard, Culver City, Kalifornia 90232, Spojené štáty americké ako ručiteľom (ďalej len „Zmluva“). 
Dňa 07.04.2008 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov   začalo správne konanie vedené pod č. SK 0026/OK/2008 vo veci vyššie uvedenej koncentrácie, o čom úrad spoločnosť SPE prostredníctvom právneho zástupcu informoval listom č. 1583/PMÚ SR/2008 zo dňa 21.04.2008.

	Nakoľko predmetné oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad si vyššie uvedeným listom vyžiadal jeho doplnenie a informoval spoločnosť SPE prostredníctvom právneho zástupcu o tom, že lehota 60 pracovných dní na vydanie rozhodnutia podľa § 11 zákona nezačala plynúť. 
	Spoločnosť SPE prostredníctvom právneho zástupcu doplnila predmetné oznámenie koncentrácie dňa 30.04.2008 listom zaevidovaným pod č. 1747/2008. Nakoľko sa doručením vyššie uvedeného listu oznámenie koncentrácie stalo úplné podľa § 10 ods. 12 zákona a vyhlášky, dňa 02.05.2008 začala podľa § 11 zákona plynúť lehota 60 pracovných dní na vydanie rozhodnutia vo veci koncentrácie podnikateľov SPE a 2waytraffic. O tejto skutočnosti úrad informoval spoločnosť SPE listom č. 1806/PMÚ SR/2008 zo dňa 06.05.2008.
	 
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 10.04.2008.

Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti.

Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť SPE bola založená podľa zákonov štátu Delaware dňa 19.04.1983. Hlavným predmetom podnikania spoločnosti SPE príprava a výroba filmov určeným na premietanie v kinách a následne na distribúciu na DVD, UMD a Blu-ray, ako aj poskytovanie práv k týmto filmom televíznym vysielateľom prostredníctvom licencií. 
	Spoločnosť SPE je nepriamo kontrolovaná spoločnosťou Sony, ktorá je najvyššou materskou spoločnosťou skupiny pôsobiacej v oblasti elektroniky (video, televízory, počítače, polovodičové a elektronické komponenty), hier, zábavy (filmy, televízia a hudba) a v oblasti finančných služieb (poistenie a bankovníctvo). Zoznam podnikateľov, ktorí patria do skupiny Sony je predmetom obchodného tajomstva a je súčasťou spisového materiálu. Spoločnosť SPE distribuuje produkty televízneho vysielania na územie Slovenskej republiky prostredníctvom svojej spoločnosti CPT Holding, Inc. Na územie distribuuje kanály AXN a ANIMAX prostredníctvom svojej budapeštianskej sieťovej prevádzky.

	Na základe vyššie uvedeného úrad dospel k záveru, že spoločnosť SPE je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

	Spoločnosť 2waytraffic je verejná akciová spoločnosť zapísaná na Alternative Investment Market (Trh alternatívnych investícií) na Londýnskej burze cenných papierov. Spoločnosť 2waytraffic pôsobí v oblasti vývoja a distribúcie produktov interaktívnej zábavy pre televíziu, internet a mobilné telefóny. 
Najdôležitejšími akcionármi spoločnosti 2waytraffic sú spoločnosti Grupo Contenidos B.V. a Atharva Investment II B.V. 2waytraffic pôsobí na území Slovenskej republiky prostredníctvom priameho poskytovania licencie. Na území Slovenskej republiky nemá žiadnu dcérsku spoločnosť a ani distribútora. Zoznam podnikateľov, ktorí sú kontrolovaní spoločnosťou 2waytraffic je predmetom obchodného tajomstva a je súčasťou spisového materiálu.

	Na základe vyššie uvedeného úrad dospel k záveru, že spoločnosť 2waytraffic je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

Forma koncentrácie

	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 12.03.2008 bola uzatvorená Zmluva, na základe ktorej podnikateľ SPE nadobudne 54%-ný balík akcií podnikateľa 2waytraffic prostredníctvom svojej dcérskej spoločnosti 2JS Productions. Vzhľadom na znenie Stanov podnikateľa 2waytraffic a v nadväznosti na množstvo akcií, ktoré podnikateľ SPE získa na základe Zmluvy úrad zistil, že podnikateľ SPE získa možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti 2waytraffic, a tým získa možnosť vykonávať rozhodujúci vplyv na činnosť spoločnosti 2waytraffic.
	Nakoľko má podnikateľ SPE záujem nadobudnúť všetky akcie podnikateľa 2waytraffic, t.j. aj zvyšných 46% akcií, uskutočnil verejnú ponuku týkajúcu sa zvyšných akcií, ktoré vlastnia ostatní akcionári podnikateľa 2waytraffic. Nadobudnutie zvyšných akcií podnikateľa 2waytraffic podnikateľom SPE prostredníctvom jeho dcérskej spoločnosti 2JS Productions, na základe verejnej ponuky na prevzatie, by nezakladalo koncentráciu, nakoľko podnikateľ SPE už nadobudnutím 54% akcií získa nad podnikom podnikateľa 2waytraffic výlučnú kontrolu.

	Úrad po preskúmaní všetkých informácií a podkladov predložených účastníkom správneho konania podnikateľom SPE dospel k záveru, že uzatvorením Zmluvy, nadobudne podnikateľ SPE nepriamu kontrolu nad podnikom podnikateľa 2waytraffic prostredníctvom svojej dcérskej spoločnosti 2JS Productions, a tým došlo k naplneniu skutkovej podstaty koncentrácie podľa § 9 ods. 1 písm. b) zákona. 

Účastníci konania a koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť SPE. 
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. Účastníkmi posudzovanej koncentrácie sú teda spoločnosti SPE, ako spoločnosť, ktorá získava kontrolu nad spoločnosťou 2waytraffic, ako aj spoločnosť 2waytraffic, nad ktorou je kontrola získavaná.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že predmetná koncentrácia vznikla dňa 12.03.2008 uzatvorením Zmluvy, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007.
	
	Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Úrad údaje o dosiahnutých obratoch účastníkov koncentrácie, t.j. podnikateľov SPE a 2waytraffic neuvádza, nakoľko boli označené za predmet obchodného tajomstva. Predmetné údaje sú obsahom spisového materiálu.
 
Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 
Právnym titulom predmetnej koncentrácie je Zmluva, ktorá bola uzatvorená dňa 12.03.2008 a vzhľadom na skutočnosť, že podnikateľ SPE oznámil úradu predmetnú koncentráciu prostredníctvom právneho zástupcu dňa 07.04.2008 úrad konštatuje, že podnikateľ SPE neporušil vyššie uvedenú povinnosť.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Ako už bolo uvedené vyššie, podnikateľ SPE pripravuje a vyrába filmy určené najmä pre premietanie v kinách, ako aj na distribúciu pre domácu zábavu a taktiež pôsobí v oblasti poskytovania licencií TV vysielateľom. Okrem toho podnikateľ SPE kupuje filmy pre premietanie v kinách a domácu zábavu a pripravuje a vyrába celovečerné filmy ako direct-to-video. Podnikateľ SPE je jediným subjektom v rámci skupiny Sony, ktorý sa v podstatnej miere venuje vyššie uvedeným činnostiam. SPE tiež ponúka zábavné produkty, ako sú hry a vyzváňacie tóny pre internet a mobilné platformy. 
	Podnikateľ 2waytraffic vyvíja a distribuuje produkty interaktívnej zábavy pre televíziu, internet a mobilné telefóny. Podnikateľ 2waytraffic vytvoril katalóg televíznych formátov a programov, ktoré zahŕňajú množstvo zábavných produktov so zameraním na súťažné programy a žánre životného štýlu. V prvom rade poskytuje tieto produkty nezávislým producentom a televíznym vysielateľom prostredníctvom licencie na produkciu a distribúciu, má však aj vlastné produkčné prevádzky v mnohých štátoch. Produkty podnikateľa 2waytraffic pre internet pozostávajú najmä z interaktívnych hier vrátane digitálnych verzií niektorých televíznych ponúk. Produkty pre mobilné telefóny zahŕňajú ponuky na sťahovanie ako napríklad vyzváňacie tóny, tapety a hry. Ako už bolo uvedené vyššie, podnikateľ 2waytraffic nemá na území Slovenskej republiky žiadne dcérske spoločnosti a v súčasnosti tu nepôsobí ani prostredníctvom žiadneho programu.

	K prekrývaniu činností podnikateľov SPE a 2waytraffic na území Slovenskej republiky dochádza v nasledovných oblastiach:
-	trh kúpy práv a poskytovania licencií k televíznym programom
-	trh výroby a distribúcie produktov pre mobilné telefóny

Relevantný trh kúpy práv a poskytovania licencií k televíznym programom
	Televízni vysielatelia pripravujú niektoré programy interne pre vlastné použitie, využívajú však tiež programy od iných národných vysielateľov a nezávislých národných, ako aj medzinárodných dodávateľov. Okrem vysielateľov vytvárajú koncepty teda aj nezávislí dodávatelia a to nasledovne: (i) program produkujú sami a potom využívajú práva k hotovému programu, alebo (ii) poskytnú tretím stranám (napr. producentom alebo televíznym vysielateľom) licenciu k formátu pre vytvorený koncept, ktorá tieto tretie strany bude oprávňovať na jeho produkciu a využitie. Ďalší nezávislí dodávatelia tvoria katalóg programov alebo formátov prostredníctvom nadobudnutia práv k programom a/alebo formátom oprávňujúcich ich na dodávanie producentom a vysielateľom. 
	Programový produkt je väčšinou navrhnutý pre národný alebo v niektorých prípadoch pre lokálny trh (napr. lokálne správy). Niektoré z týchto programov však môžu dosiahnuť úspech aj mimo trhu, pre ktorý boli určené a môžu sa tešiť medzinárodnému využívaniu inými národnými vysielateľmi na základe licencií k podstatným právam týchto programov, pričom národní vysielatelia väčšinou vyrábajú daný program prispôsobený pre konkrétny miestny trh. Tieto podstatné práva, na ktorých sú programy založené sa nazývajú formáty. Televízny formát je balík práv, ktoré sa distribuujú prostredníctvom licencie na výrobu a vysielanie národnej verzie televízneho programu z iného štátu (chráneného autorským právom). Tieto práva zahŕňajú práva na použitie témy, myšlienok, konceptu, mechanizmu, ako aj názvu, scény, spôsobu osvetlenia, počítačových programov a vo všeobecnosti aj jeho grafiky a hudby. Televízne programy môžu byť pripravené ako jednoduchý programový náčrt	alebo ako kompletne pripravený program s určenou grafikou a detailnými inštrukciami pre produkciu. Televízne formáty môžeme rozdeliť na (i) formáty so scenárom, pri ktorých scenáristi predurčia scenár a štruktúru. Originálny formát sa vytvorí v jednej krajine a potom sa k nemu poskytujú licencie v iných krajinách. Lokálna verzia potom sleduje originálny scenár, avšak s istými malými úpravami odrážajúcimi kultúru daného štátu. (ii) Formáty bez scenáru, ktoré zahŕňajú reality show, súťažné programy a talentové programy, pri ktorých hlavné udalosti v rámci programu nie sú predurčené scenáristami alebo producentmi, ale ide o výsledky udalostí, ktoré sa stanú počas show. Potom, ako sa vyrobia v štáte pôvodu sa tieto formáty často produkujú na mnohých trhoch v zahraničí za účasti miestnych súťažiacich. 

	Dodávatelia práv k televíznym programom si vytvárajú knižnice programov, ku ktorým môžu poskytovať licenciu. Práva k televíznemu programu môžu byť poskytnuté na základe licencie k formátu programu, pri ktorom je treba zariadiť produkciu, alebo na základe licencie k hotovému programu, ktorý bol vytvorený tretími stranami a ku ktorému kúpil poskytovateľ licencie distribučné práva oprávňujúce ho na distribúciu v rámci určenej oblasti. Podnikateľ 2waytraffic sa špecializuje na iné ako premiérové produkty, najmä na formáty televíznych programov bez scenáru. Podnikateľ SPE pôsobí v oblasti poskytovania licencií k prémiovým programom (napr. k celovečerným filmom), ako aj k iným ako prémiovým produktom, vrátane formátov so scenárom aj bez scenáru, ako aj k širokej škále hotových programov. 

	Podnikateľ SPE vymedzil priestorový relevantný trh územím Slovenskej republiky, nakoľko obsah televíznych programov je väčšinou prispôsobený pre národné, prípadne aj regionálne trhy a vychádza z ich zdrojov, kedže relevantní zákazníci sú vo všeobecnosti národne orientovaní. Istá časť programov môže zaznamenať väčší úspech aj mimo určeného trhu a byť aj medzinárodne využívaná. V prípadoch medzinárodného využitia sa však k programom veľmi často poskytujú licencie len na národnej úrovni národnému vysielateľovi alebo nezávislému producentovi na vytvorenie lokálne prispôsobenej verzie programu. Úrad sa s takto vymedzeným priestorovým relevantným trhom podnikateľa SPE stotožnil a vymedzil ho ako územie Slovenskej republiky.

Celková veľkosť trhu (v miliónoch Sk)
rok 2005	rok 2006	rok 2007	
739,3	604,9	1344	
Zdroj: Odhad podnikateľa SPE

Predaj v miliónoch Sk a podiel podnikateľov SPE a 2waytraffic na predmetnom trhu
Podnikateľ	Predaj v           r. 2005	%	Predaj v          r. 2006	%	Predaj v                 r. 2007	%	
SPE	[...]	[<5]	[...]	[<5]	[...]	[<5]	
2waytraffic	[...]	[<5]	[...]	[<5]	[...]	[<5]	

	Medzi najvýznamnejších konkurentov patria nižšie uvedené štúdiá, vlastniace uvedené televízne kanály, ktoré sú dostupné aj na území Slovenskej republiky:
-	Paramount (Cartoon Network Central Europe)
-	Disney (Jetix Czech)
-	NBC Universal (Discovery Civilisation; Discovery Science; Discovery Travel & Adventure; Discovery Channel Europe)

Informácie ohľadne predaja účastníkov koncentrácie a o ich presnom podiele na trhu kúpy práv a poskytovania licencií k televíznym programom a taktiež údaje o odberateľoch úrad neuvádza, nakoľko ide o predmet obchodného tajomstva. Informácie sú súčasťou spisového materiálu.

	Základnou podmienkou vstupu na predmetný relevantný trh je získanie práv k duševnému vlastníctvu. Takéto práva sa dajú získať na rôznych konferenciách, ktoré sa konajú po celom svete. Napríklad na konferencii Národnej Asociácie Televíznych Spoločností. Medzi ďalšie faktory, ktoré môžu ovplyvniť vstup na trh patrí prístup ku kapitálu, potreba získať určité povolenia a regulačné súhlasy, schopnosť vytvoriť efektívny spôsob distribúcie predaja a prístup k produktom. Právne a regulačné prekážky vstupu na trh sú porovnateľné s prekážkami vstupu v iných krajinách. 

Trh výroby a distribúcie produktov pre mobilné telefóny
	Ako už bolo uvedené vyššie, podnikatelia SPE a 2waytraffic ponúkajú zábavné produkty, ako hry a vyzváňacie tóny pre internet a mobilné telefóny. Produkty pre internet pozostávajú najmä z interaktívnych hier vrátane digitálnych verzií niektorých televíznych ponúk. Produkty pre mobilné telefóny zahŕňajú ponuky na sťahovanie vyzváňacích tónov, tapiet a hier. 
	Vo svete je nadbytok spoločností, ktoré vyrábajú produkty pre mobilné telefóny, a ktoré poskytujú licencie k týmto produktom a taktiež je široké spektrum produktov pre mobilné telefóny.
	Vzhľadom na skutočnosť, že aktivity podnikateľov SPE a 2waytraffic sú na predmetnom relevantnom trhu na území Slovenskej republiky nepatrné, úrad sa trhom výroby a distribúcie produktov pre mobilné telefóny bližšie nezaoberal.  

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

	Úrad na základe podkladov predložených v oznámení koncentrácie podnikateľom SPE zistil, že uskutočnením predmetnej koncentrácie nedôjde k výraznej zmene na vymedzených relevantných trhoch, nakoľko podiely podnikateľov SPE a 2waytraffic boli na trhu kúpy práv a poskytovania licencií k televíznym programom nepatrné, tak ako aj na trhu výroby a distribúcie produktov pre mobilné telefóny. Okrem toho podnikateľ 2waytraffic v súčasnosti na trhu kúpy práv a poskytovania licencií k televíznym programom na území Slovenskej republiky nepôsobí.
	Ďalej úrad zistil, že na predmetných relevantných trhoch existuje dostatočný počet konkurencieschopných podnikateľov a samotní podnikatelia SPE a 2waytraffic sa v prevažnej miere zameriavajú na poskytovanie licencií k odlišným typom programov. 
	S ohľadom na vyššie uvedené úrad dospel k záveru, že predmetná koncentrácia podnikateľov SPE a 2waytraffic nevytvára alebo neposilňuje dominantné postavenie podnikateľa SPE, ktorého dôsledkom sú významné prekážky efektívnej hospodárskej súťaže na relevantnom trhu kúpy práv a poskytovania licencií k televíznym programom a na relevantnom trhu výroby a distribúcie produktov pre mobilné telefóny.
	
	Podľa § 33 zákona úrad listom č. 1913/PMÚ SR/2008 zo dňa 15.05.2008 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu v liste zaevidovanom úradom pod č. 2009/2008 zo dňa 22.05.2008 vyjadril, že nemá žiadne pripomienky k obsahu výzvy na vyjadrenie sa pred vydaním rozhodnutia. 

	Podľa § 12 ods. 8 zákona sa toto rozhodnutie vzťahuje aj na obmedzenia hospodárskej súťaže, ktoré s koncentráciou podnikateľov SPE a 2waytraffic priamo súvisia a sú nevyhnutné na jej uskutočnenie. 

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Peter Oravec
advokát
Laurinská 12
811 01 Bratislava